b'\n_START_ARTICLE_\nAlojz \xc5\xa0avli\n_START_SECTION_\n\xc5\xbdivljenje in delo\n_START_PARAGRAPH_\nDo pobega v Jugoslavijo maja 1937 je kot \xc5\xa1ofer delal v o\xc4\x8detivi opekarni v U\xc5\xa1niku pri Vol\xc4\x8dah. \xc5\xbde 20-leten je zvesto sodeloval v Prosvetnem dru\xc5\xa1tvu U\xc5\xa1nik, ki je zdru\xc5\xbeevalo zaselek U\xc5\xa1nik in vasi Kozar\xc5\xa1\xc4\x8de, Sela pri Vol\xc4\x8dah, \xc4\x8ciginj in Vol\xc4\x8danski Ruti ter pisal \xc4\x8dlanke v rokopisni list Zvezda (nad 50. \xc5\xa1tevilk), katerega primerek hrani Tolminski muzej. Po fa\xc5\xa1isti\xc4\x8dni prepovedi delovanja slovenskih prosvetnih dru\xc5\xa1tev in se\xc5\xbeigu knjig in opreme leta 1927 v U\xc5\xa1niku je za\xc4\x8del sodelovati v ilegalni protifa\xc5\xa1isti\xc4\x8dni dejavnosti. Pobudo za to mu je dal prosvetno glasbeni te\xc4\x8daj leta 1927 v Gorici, katerega je vodil predsednik Zveze prosvetnih dru\xc5\xa1tev v Gorici zdravnik Just Ba\xc4\x8dar, predavali pa so \xc5\xa1e tajnik Zveze prosvetnih organizacij v Gorici Zorko Jelin\xc4\x8di\xc4\x8d, urednik lista Edinost Albert Rejec, glasbenik Emil Komel in igralec Just Ko\xc5\xa1uta. \xc5\xa0avli je sodeloval v organizaciji TIGR od 1927 do 1937, ter vodil in oskrboval z ilegalnim materialom celice organizacije. Ko je gori\xc5\xa1ka policijska uprava maja 1937 nepri\xc4\x8dakovano preiskala njegovo doma\xc4\x8do hi\xc5\xa1o je spoznal, da je nanj padel mo\xc4\x8dan sum in da bi bila njegova ilegalna protifa\xc5\xa1isti\xc4\x8dna dejavnost zelo tvegana. Pobegnil je v Jugoslavijo. Tu je med nem\xc5\xa1ko okupacijo sodeloval z narodnoosvobodilno borbo. Po aretaciji je bil nekaj \xc4\x8dasa zaprt v celjskem Starem piskru. Po vrnitvi iz zapora je s tovornjakom vozil partizane, med drugim tudi na napad na oro\xc5\xbeni\xc5\xa1ko postajo v Maj\xc5\xa1perku.'